钦定古今图书集成/明伦汇编/宫闱典/第119卷 > 《王莽传赞》同前
## 钦定古今图书集成/明伦汇编/宫闱典/第119卷 > 《王莽传赞》同前

赞曰：王莽始起外戚，折节力行，以要名誉，宗族称孝，
师友归仁。及其居位辅政，成、哀之际，勤劳国家，直道
而行，动见称述，岂所谓“在家必闻，在国必闻，色取仁
而行违”者邪！莽既不仁，而有佞邪之材，又乘四父历
世之权，遭汉中微，国统三绝，而太后寿考，为之宗主，
故得肆其奸慝，以成篡盗之祸。推是言之，亦天时，非
人力之致矣。及其窃位南面，处非所据，颠覆之埶，险
于桀、纣，而莽晏然，自以黄虞复出也。迺始恣睢，奋其
威诈，滔天虐民，穷凶极恶，毒流诸夏，乱延蛮貉，犹未
足逞其欲焉。是以四海之内，嚣然丧其乐生之心，中
外愤怨，远近俱发，城池不守，支体分裂，遂令天下城
邑为虚，丘垄发掘，害遍生民，辜及朽骨。自书传所载
乱臣贼子无道之人，考其祸败，未有如莽之甚者也。
昔秦燔《诗》《书》以立私议，莽诵《六艺》以文奸言，同归殊
涂，俱用灭亡，皆炕龙绝气，非命之运；紫色蛙声，馀分
闰位，圣王之驱除云尔。